《李白问月图为巡按吴天弘侍御赋》
明代·程敏政

山东李白真王孙，天才逸若天马奔。醉中双眼俯八极，弄月似扣玻瓈盘。

安得长江化春酒，诗成百篇供一斗。拔取蟾宫玉兔毫，为副金銮草麻手。

江月空明山月高，停杯一问歌声豪。贺监归湖郭令远，寂寞当时宫锦袍。

文章万古光不歇，过眼清光几圆缺。世间欲访谪仙人，煜煜长庚皎如月。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。